Omkring klokken 23 fredag aften udbrød der brand i blomsterbutikken Marie Louise Blomster i Skrågade 2 i Nørresundby. Butikken ligger i en ejendom, der også huser erhverv og lejligheder. Derfor måtte flere beboere ud på gaden. - Alle nåede ud, så ingen personer er kommet til skade, siger Bent Højgaard, der er vagtchef ved Nordjyllands Politi. Branden gav en voldsom røgudvikling i hele ejendommen, og flere lejligheder er røg og sodskadede. Derfor har alle ejendommens beboer måtte genhuses. Årsagen til branden er ifølge Nordjyllands Politi endnu ukendt. I begyndelsen af næste uge skal politiets teknikere undersøge stedet, der indtil da er afspærret.

Referat:
Flere beboere måtte sent fredag aften ud på gaden, da der opstod brand i en ejendom på Skrågade i Nørresundby.